b"\n_START_ARTICLE_\nAustraliensvej\n_START_SECTION_\nGadens historie\n_START_PARAGRAPH_\nNavnet Australiensvej er us\xc3\xa6dvanligt for kvarteret, hvor gaderne ellers fortrinsvis har navne efter sm\xc3\xa5, danske \xc3\xb8er, s\xc3\xa5som Sams\xc3\xb8, Our\xc3\xb8, Man\xc3\xb8, Vejr\xc3\xb8, osv. Australien falder b\xc3\xa5de st\xc3\xb8rrelses- og kontinentm\xc3\xa6ssigt udenfor denne stime af \xc3\xb8er. Navnet skyldes imidlertid simpelthen at en lokal grundejer og bygherre \xe2\x80\x93 murermester P. S. Hummelgaard \xe2\x80\x93 havde v\xc3\xa6ret i Australien. Gaden blev navngivet i 1898. Indtil 1929 omtales den som Australievej og Australie All\xc3\xa9._NEWLINE_Byudviklingen p\xc3\xa5 \xc3\x98sterbro begyndte i 1880'erne og store dele var udbygget f\xc3\xb8r 1. Verdenskrig i 1914. Bydelen er dermed senere end andre bydele, fx N\xc3\xb8rrebro og Vesterbro, der er fra 1870'erne og 1880'erne. Det bet\xc3\xb8d, at byggeriet blev opf\xc3\xb8rt i en bedre kvalitet og med st\xc3\xb8rre gadebredder og mere luft mellem husene, fordi man i 1889 strammede bygningslovgivningen._NEWLINE_I dag er der udelukkende beboelse og kontorer p\xc3\xa5 Australiensvej og ingen butikker. Det er en ret stille vej. Hvor den krydser Sams\xc3\xb8gade/Bryggervangen er der en lille rundk\xc3\xb8rsel, hvor der er plantet p\xc3\xa5skeliljer._NEWLINE_Omkring \xc3\xa5rhundredeskiftet l\xc3\xa5 der bl.a. en barber i nr. 1 og en urtekr\xc3\xa6mmer i nr. 8. I 1950'erne \xe2\x80\x93 hvor indbyggertallet p\xc3\xa5 \xc3\x98sterbro var st\xc3\xb8rst \xe2\x80\x93 l\xc3\xa5 der bl.a. en skot\xc3\xb8jshandler (i nr. 1), en fris\xc3\xb8rsalon Henna (i nr. 3), fabrikken Fiducia (i 7-15), flere mass\xc3\xb8ser (bl.a. i nr. 19), K\xc3\xb8benhavns Skipperforening (29-33), en kakkelovnsrenser (nr. 6, k\xc3\xa6lderen), en fris\xc3\xb8rsalon Wella (i nr. 20), et mejeri (nr. 22) og \xc3\x98sterbros Fl\xc3\xb8dedepot (ogs\xc3\xa5 22)._NEWLINE_I 1970'erne blev en ny kopi af guldhornene udf\xc3\xb8rt af s\xc3\xb8lvsmed Folmer Dalum i hans nu nedlagte v\xc3\xa6rksted p\xc3\xa5 Australiensvej. Arbejdet tog ham syv \xc3\xa5r.\n_START_SECTION_\nN\xc3\xa6vnev\xc3\xa6rdige bygninger i gaden\n_START_PARAGRAPH_\nNr. 6-12 og 18-22 tilh\xc3\xb8rte tidligere Galle & Jessen._NEWLINE_Den mest dominerende bebyggelse p\xc3\xa5 Australiensvej ligger i nr. 21, 23, 25 og 27, markeret med romertal \xe2\x80\x9dANNO DOM MCMXXX\xe2\x80\x9d (1930). Facaden er her trukket lidt tilbage fra de \xc3\xb8vrige bygninger, hvilket danner en lille, smal g\xc3\xa5rd med b\xc3\xa6nke m.m. Ejendommen 21-27 er ejet af Foreningen af 1865 til opf\xc3\xb8rsel af billige arbejderboliger._NEWLINE_Nr. 29, 31, 33: Opf\xc3\xb8rt af K\xc3\xb8benhavns Skipperforening i 1928. Over indgangsd\xc3\xb8ren til nr. 31 er der et relief af kaptajn Claus B\xc3\xb8rnsen, stiftelsens grundl\xc3\xa6gger i 1858. Over indgangsd\xc3\xb8rene er der tr\xc3\xa6snit med maritime symboler, bl.a. et anker._NEWLINE_Nr. 30-34: Her l\xc3\xa5 tidligere Den Evige Tilbedelsesstiftelse._NEWLINE_Nr. 35 og 37: Her ligger andelsforeningen Sct. Kjeldsg\xc3\xa5rden."